Vjatsjaslaŭ Kebitsj

Vjatsjaslaŭ Frantsavitsj Kebitsj (hviterussisk: Вячасла́ў Фра́нцавіч Ке́біч; łacinka: Viačasłaŭ Francavič Kiebič; russisk: Вячесла́в Фра́нцевич Ке́бич, Vjatjeslav Frantsevitsj Kebitsj, født 10. juni 1936 i landsbyen Koniuszewszczyźnia nær Wołożyn i Polen som senere ble del av Sovjetunionen og så Belarus, død 9. desember 2020 i Minsk) var en hviterussisk politiker og opprinnelig maskiningeniør.

I en viktig historisk overgangstid var han statsminister i hjemlandet.

Liv og virke
Han arbeidet som ingeniør, og var fra 1978 leder i maskinbyggfirmaet S.M. Kirov i Minsk.

Mellom 1980 og 1985 begynte Kebitsj' gradvise avansement innen det kommunistiske partiapparat i den hviterussiske sovjetrepublikk. Han ble sekretær for partiets regionalkomité for Minsk. Han ble sjef for industriavdelingen av den hviterussiske sentralkomité. I 1985 ble han visestatsminister for den hviterussiske sovjetrepublikken og sjef for dens planleggingskommisjon. Fra 1986 til 1991 var han medlem i det hviterussiske kommunistpartiets sentralkomité, som bare var underlagt den sovjetiske sentralkomité.

I perestrojkaens epoke i Sovjetunionen ble han den 7. april 1990 leder av ministerrådet i Belarus. Kebitsj var en av forfatterne og undertegnere av Belavezjaavtalen (8. desember 1991) som gjorde slutt på Sovjetunionen og grunnla Samveldet av uavhengige stater.

Kebitsj representerte pro-russiske standpunkter. Han var Hviterusslands statsminister fra 19. september 1991 til 21. juli 1994.

Ved presidentvalget den 10. juli 1994 tapte han for Aljaksandr Lukasjenka.

Etter valglederlaget ledet han Den hviterussiske handels- og finansunion, og var medlem av parlamentet.

Kebitsj døde den 9. desember 2020 på et sykehus i Minsk av covid-19, i en alder av 84 år.

Referanser

Eksterne lenker 
 

Personer fra Valozjyn rajon
Belarusiske politikere
Belarusiske ingeniører
Dødsfall relatert til covid-19 i Belarus
Politikere ofre for covidpandemien